
R A P O R T

asupra propunerii legislative pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii 

în perioada 1950-1961
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, trimisă cu adresa nr. Pl.x 693 din 18 septembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.625/02.05.2006 - favorabil)

· Consiliului Economic şi Social (nr.983/25.04.2006 - negativ)
· Comisiei pentru buget, finanţe şi bănci (nr.600/05.10.2006 - negativ)
precum şi punctul de vedere al Guvernului (nr.1601/22.05.2006 - negativ).
Propunerea legislativă are ca obiect de reglementare modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii în perioada 1950-1961, cu modificările şi completările ulterioare, în principal în sensul extinderii ariei beneficiarilor prin includerea şi a persoanelor care, în perioada 1950-1961 au efectuat stagiul militar în unităţi de muncă necombatante, altele decât detaşamentele de muncă din cadrul D.G.S.M.
Comisia propune Plenului Camerei Deputaţilor respingerea propunerii legislative din următoarele considerente:
a) Legea nr.309/2002 prevede măsuri reparatorii pentru modul discriminatoriu în care tinerii ostracizaţi au fost obligaţi să efectueze stagiul militar în cadrul Direcţiei Generale a Serviciului Muncii;
b) criteriile de selecţie ale persoanelor beneficiare ale prevederilor legii mai sus menţionate nu coincid cu criteriile de selecţie pentru categoriile de persoane pe care le menţionează propunerea legislativă;

c) iniţiatorii nu au identificat sursele de finanţare în eventualitatea adoptării acestei iniţiative legislative, încălcându-se astfel atât prevederile art.138 alin.(5) din Constituţia României, cât şi cele ale art.15 alin.(1) din Legea nr.500/2002 privind finanţele publice, cu modificările şi completările ulterioare.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbateri a participat, în conformitate cu prevederile art.55 din Regulamentul Camerei Deputaţilor, republicat, d-na Georgeta Bratu – director în cadrul Ministerului Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 9 voturi pentru, un vot împotrivă şi 2 abţineri.

5. Propunerea legislativă a fost respinsă de Senat în şedinţa din 14.09.2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat. 


În urma dezbaterii în şedinţa din 10 ocotmbrie 2006, Comisia propune respingerea  propunerii legislative.

